**OPGAVE 4.1 STYREFORMER**

I denne opgave skal du finde frem til hvilke af følgende udsagn, der hører til hver af de tre styreformer – anarki, diktatur og demokrati.

1. Vi stemmer om, hvem der skal være klassens repræsentant i elevrådet.
2. Det er direktøren i virksomheden, der alene bestemmer, hvem der skal afskediges.
3. I bestemmer alle sammen selv, hvornår I vil mødes på stranden.
4. Der er ingen, der skal træffe beslutninger for mig – det skal jeg nok selv gøre.
5. Vi bliver aldrig enige om, hvor vi skal hen på studietur, vi må stemme om det, og så må flertallet bestemme.
6. Det er nu rart, når én mand tager ansvaret på sig og træffer alle de ubehagelige beslutninger.

**OPGAVE 4.2 DEMOKRATIFORMER**ID

I Danmark har vi både direkte demokrati og repræsentativt demokrati. Hvilke af de følgende eksempler er udtryk for direkte demokrati, og hvilke er udtryk for repræsentativt demokrati?

1. Der afholdes en folkeafstemning om, hvorvidt Danmark skal indføre euroen.
2. Klassen stemmer om, hvem der skal være klassens elevrådsrepræsentant.
3. Elevrådet beslutter, at der skal rettes henvendelse til skolens ledelse på grund af manglende regler om lektiemængden i den daglige skolegang.
4. Folketinget beslutter, at ulandsbistanden skal beskæres med 2 mia. kr.
5. På generalforsamlingen i fodboldklubben stemmer de fremmødte medlemmer for at forhøje kontingentet.
6. Hele din familie bliver enige om, at den næste bil I køber skal være en Ford.

**OPGAVE 4.3 DEMOKRATIOPFATTELSER**ID

Hvilke af følgende udsagn passer til en deltagelsesdemokratisk opfattelse? Hvilke passer til en konkurrencedemokratisk opfattelse?

1. Alle synspunkter skal høres og respekteres.
2. Vi vælger nogle eksperter til at sætte sig ind i de politiske sager for os, så vi ikke behøver tage stilling til alting hele tiden.
3. Den mest effektive måde at nå frem til en fælles beslutning på er at stemme om det og vedtage det, som flertallet stemmer.
4. Det er vigtigt, at de, der berøres af en politisk beslutning også høres og har indflydelse på den beslutning.
5. Vi overlader bedst komplicerede beslutninger i samfundet til de bedst uddannede.
6. De politiske repræsentanter konkurrerer om vælgernes opbakning, hvorefter de tager beslutninger på vælgernes vegne. Hvis vælgerne er uenige, må de vælge nye repræsentanter ved næste valg.
7. I befolkningen er der en levende debat om de forskellige samfundsemner, der skal tages en beslutning om.